Chorobám je lepšie predchádzať ako nimi trpieť. Samozrejme, nie vždy sa to podarí. Vždy však máme možnosť zabojovať a pomôcť telu brániť sa. Nejde len o prísun vitamínov a minerálov. Niektoré potraviny dokážu pôsobiť protizápalovo! Poznáte ich?
Orechy, ryby, zázvor
Starými známymi bojovníkmi proti zápalu sú orechy, tučné ruby a najmä zázvor. Je síce pravdou, že keď pravidelne konzumujete stravu bohatú na tieto potraviny, môžu vám pomôcť znížiť hladinu zápalu v tele, ale keď si len občas doprajete niektorú z týchto potravín, nebude to mať zásadný vplyv na vaše zdravie. Znamená to, že tieto potraviny by ste mali zaradiť do pravidelného jedálnička.
Ľanové semená
Nová štúdia, uverejnená v odbornom mesačníku Nutrition Journal ukázala na ďalšie protizápalovo účinné potraviny. Vedci zistili, že muži, ktorí počas 42 dní konzumovali ľanové semienko mali významne poklesnuté zápalové markery ako muži, ktorí túto potravinu nejedli. Pred pár rokmi vedci zistili aj ďalší nezanedbateľný vplyv zázvoru – lieči zápal hrubého čreva.
Kurkumín
Ďalšou protizápalovo pôsobiacou látkou je kurkumín, ktorý sa nachádza v korení kurkuma. Pomáha potláčať biologické mechanizmy, ktoré vedú k zápalovým ochoreniam šliach. "Existuje množstvo dôkazov, že potraviny môžu pomôcť znížiť zápal, ale nie je to niečo, čo už máme vedecky podložené, čím sme si istí. Myslím si, že stále sa učíme mechanizmus, akým to funguje," tvrdí Kristin Kirkpatrick z Cleveland Clinc podľa denníka LiveScience.
Jedna nestačí
Vysoké zápalové markery sú napríklad pri reumatoidnej artritíde, diabete a kardiovaskulárnych ochoreniach. V prípade, že do svojho jedálnička pridáme jednu potravinu, ktorá pôsobí protizápalovo, je veľmi nepravdepodobné, že dôjde k zlepšeniu situácie a zdravia všeobecne. Ak si chceme skutočne pomôcť, mali by sme podľa odborníčky konzumovať stravu , ktorá obsahuje veľa produktov rastlinného pôvodu, orechov a celozrnných výrobkov.
Preč s cukrom
Lekári upozorňujú aj na fakt, že doplnky výživy nemusia mať rovnaký účinok, ako keď niekto konzumuje reálne potraviny s protizápalovým účinkom. Na druhej strane, ak si chcete stravou pomôcť, nemali by ste jesť potraviny, ktoré môžu podporovať zápal – takou je napríklad aj cukor. Existuje mnoho údajov, ktoré svedčia o tom, že vo všeobecnosti jeme priveľa potravín, ktoré podporujú zápal.
Ktoré potraviny podporujú zápal?
Zápalové procesy v tele môže podporovať strava bohatá na mäso, mliečne výrobky, vajcia a spracované potraviny s vysokým obsahom konzervačných látok. Ak obmedzíte tieto potraviny a do jedálnička pridáte ovocie a zeleninu, ktoré sú plné lykopénu a ďalších karotenoidov, môžete znížiť zápalové procesy v tele.
Paradajky, paprika, mrkva, špenát
Bohaté na lykopén sú napríklad paradajky, výborným zdrojom karotenoidov sú paprika, mrkva, špenát. Samozrejme, nemôžeme očakávať očividné zlepšenie stavy hneď, keď začneme konzumovať tieto potraviny. Organizmu trvá istý čas, kým sa od negatív, ktoré sme kedysi možno aj roky do seba dávali, prečistí. V každom prípade, pre mnohých je najvyšší čas uvedomiť si, že jedlo môže byť a malo by byť liekom, nie prostriedkom, ktorý naše telo ničí a zaťažuje.